چین-ین خاریجی ایشلر ناظیری وانگ یی روسیانین خاریجی ایشلر ناظیری سرگئی لاوروف و آلمانیانین خاریجی ایشلر ناظیری زیگمار گابریل ایله تلفونلا دانیشدی. تلفون دانیشیغیندا کره یاریم آداسینداکی پروبلئمین دیالوگ یولو ایله حلی وورغولاندی.
چین-ین خاریجی ایشلر ناظیرلیگیندن وئریلن آچیقلامادا بیلدیریلیر کی، وانگ روس همکاری لاوروف ایله کئچیردیگی تلفون دانیشیغیندا ایکی طرف‌لی و بولگه‌سل مؤضوعلار ایله کره یاریم آداسی‌نین مؤجود وضعیتی حاقیندا فیکیر موبادیله‌سی آپاردی. کره یاریم آداسیندا نوکلئر(اتم) پروبلئمی‌نین دینج یول‌لاردان حلی‌نین بوتون طرف‌لرین منفعتینه اویغون اولدوغونو ایفاده ائدن ناظیر وانگ مؤجود شرط‌لرده بو واریانتین ایلک سئچیم اولماسی‌نین واجیب‌لیگینه دقت چکدی.
ناظیر پیونگ یانگ رهبرلیگی‌نین و آمریکا-نین "آوقوست آیی بحرانی"نا سبب اولماماق اوچون تحریک ائدیجی حرکت‌لردن ایمتینا ائتمه‌سی‌نین واجیب‌لیگینی وورغولایا‌راق دئدی کی، هئچ کس چین و روسیانین قاپی‌سی‌نین آغزیندا گرگینلیگین درینلشتیرمه‌سینه ایجازه وئرمه‌مه‌لی‌دیر.
روسیانین خاریجی ایشلر ناظیری لاوروف دا قوزیی کره-نین نوکلر (اتم) پروبلئمی‌نین حربی مئتودلارلا حلی‌نین قبول ائدیلمز اولدوغونو، بونون اوزرینه سیاسی و دیپلوماتیک واسطه‌لردن ایستیفاده ائدیلمه‌سی‌نین واجیب‌لیگینه توخوندو.
چین-ین خاریجی ایشلر ناظیری وانگ آلمان همکاری گابریل ایله تلفون دانیشیغیندا ایسه بوتون طرف‌لرین کونکرت سعی‌لری سایه‌سینده کره یاریم آداسین‌داکی بحرانین حلی‌نین مومکون اولاجاغینا دایر ایشاره‌لرین اولدوغونو، آنجاق بو بحرانا سون قویولماسی اوچون جهدلرین داوام ائتدیریلمه‌سی‌نین واجیب اولدوغونو دقت چکدی.
آلمان ناظیر گابریل ده بوتون طرف‌لرین کره یاریم آداسینداکی دورومون نظارت‌دن چیخماسی‌نین قارشی‌سینی آلماق اوچون آوروپانین کئچمیشین‌دن درس گؤتورمه‌سی‌نین واجیب‌لیگینی وورغولایا‌راق، چین-ین پروبلئملین حلین‌دکی جهدلرینی تقدیر ائتدی.
